ประกันยิ้มรับโครงการรถคันแรก
ประกันภัยพร้อมรับโครงการรถคันแรก ได้รับลดหย่อนภาษี 1 แสนบาท ของรัฐบาล
20 ก.ย. 2554

ประกันภัยพร้อมรับโครงการรถคันแรก ได้รับลดหย่อนภาษี 1 แสนบาท ของรัฐบาล
นายชัย โสภณพนิช ประธานกรรมการและประธานคณะผู้บริหาร บริษัท กรุงเทพประกันภัย เปิดเผยว่า บริษัทพร้อมจะรับเข้ารับประกันภัยรถยนต์โครงการให้ลดหย่อนภาษี 1 แสนบาท ในการซื้อรถยนต์คันแรก
ทั้งนี้ บริษัทไม่ได้เตรียมการใดเป็นกรณีพิเศษ สำหรับลูกค้ากลุ่มดังกล่าว เป็นการรับประกันเหมือนลูกค้าทั่วๆ ไป โดยประกันภัยรถยนต์คันแรกส่วนใหญ่ทางบริษัทไฟแนนซ์ หรือสถาบันการเงินที่ปล่อยสินเชื่อ จะให้ลูกค้าเลือกบริษัทประกันที่เป็นพันธมิตร
สำหรับบริษัทจัดเป็นหนึ่งในบริษัทประกันภัยที่ได้รับคัดเลือกจากสถาบันการเงินและไฟแนนซ์อยู่แล้ว
อย่างไรก็ตาม มูลค่ารถยนต์ที่ลูกค้าจะทำประกันภัยจะลดลง 1 แสนบาท จะทำให้ทุนประกันภัยของลูกค้าลดลงด้วย เนื่องจากได้รับการลดหย่อนภาษี ซึ่งปกติการรับประกันภัยรถยนต์จะคุ้มครอง 80% ของมูลค่ารถที่ซื้อมา ซึ่งไม่ได้คุ้มครองเต็ม
นายชัย กล่าวว่า ในความเห็นส่วนตัวมองว่า การรับประกันภัยรถยนต์ในโครงการรถคันแรก บริษัทแต่ละแห่งควรไปทำกิจกรรมการตลาดเอง ไม่จำเป็นต้องรวมตัวกันเพื่อลูกค้ากลุ่มนี้เป็นการเฉพาะ ขึ้นอยู่กับไฟแนนซ์และสถาบันการเงินที่ปล่อยสินเชื่อว่าจะสนับสนุนบริษัทใด ซึ่งส่วนใหญ่จะแนะนำบริษัท 12 แห่งให้ลูกค้าเลือก แม้ว่าจะมีบริษัทประกันภัยหลายแห่งที่เป็นพันธมิตร 
“ในส่วนของบริษัทมีฐานลูกค้าประกันภัยรถยนต์ที่ให้การดูแลอยู่ 2.5 แสนคัน โดย 3 ใน 4 เป็นประกันภัยรถยนต์ประเภท 1 โดยเน้นเสนอขายควบกับประกันภัยภาคบังคับ หรือ พ.ร.บ.” นายชัย กล่าว
แหล่งข่าวจากบริษัทประกันภัย เปิดเผยว่า สำหรับเบี้ยประกันภัยรถยนต์ขนาดเล็ก จะอยู่ระหว่าง 1.6-2.6 หมื่นบาท โดยราคา 2.6 หมื่นบาทนี้ จะเป็นราคาของบริษัทประกันภัยขนาดใหญ่ที่มีลูกค้าจำนวนมาก ซึ่งไม่ค่อยจะมาเล่นตลาดนี้มากนัก เพราะความเสี่ยงสูง
ขณะที่บริษัทประกันภัยเล็กๆ หรือบริษัทประกันภัยที่มีฐานลูกค้าประกันรถยนต์ไม่มากจะแข่งขันกันเรื่องราคา แต่ลูกค้าควรจะสอบถามบริการเคลมจากอู่ หรือเพื่อนๆ ก่อนตัดสินใจซื้อ